A BIZOTTSÁG 23/2009/EK RENDELETE
(2009. január 14.)
az 1282/2001/EK rendelettől a 2008/2009. borászati évre vonatkozó szüreti és termelési jelentés benyújtási határideje tekintetében való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 23. cikkére,
mivel:
(1)
Az 1282/2001/EK bizottsági rendelet (2) 11. cikkének (1) bekezdése előírja, hogy a termelőknek a közösségi bortermelés kellő időben történő felmérése érdekében legkésőbb december 10-ig be kell nyújtaniuk a szüreti és termelési jelentést.
(2)
A borpiac közös szervezéséről, az 1493/1999/EK, az 1782/2003/EK, az 1290/2005/EK és a 3/2008/EK rendelet módosításáról, valamint a 2392/86/EGK és az 1493/1999/EK rendelet hatályon kívül helyezéséről szóló, 2008. április 29-i 479/2008/EK tanácsi rendelettel (3) bevezetett, a szőlőkataszter szőlészeti parcelláival, különösen az élelmezési célú alkohol lepárlásával kapcsolatos új intézkedések miatt egy tagállamban ki kellett igazítani a kötelező jelentések kezelését biztosító informatikai rendszert, ami miatt a termelők csak bizonyos késéssel tudtak hozzáférni a szóban forgó rendszerhez.
(3)
Egy másik tagállam esetében a termelők jelentéseit fogadó egyes számítástechnikai központokban kapacitáshiány merült fel. E központok nem képesek valamennyi jelentést fogadni a kiszabott határidőn belül.
(4)
A fent említett két eltérő, azonban a termelők felelősségi körén kívül eső helyzet orvoslására, illetve a termelők indokolatlan megbírságolásának elkerülése érdekében meg kell hosszabbítani a szüreti és termelési jelentések benyújtására ez utóbbiak számára kiszabott határidőt, valamint biztosítani kell, hogy ezt a határidőt a tagállamok egy meghatározott időn belül meghosszabbíthassák.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1282/2001/EK rendelet 11. cikkének (1) bekezdésétől eltérve a 2008/2009. borászati év vonatkozásában az említett rendelet 2. és 4. cikkében előírt jelentések 2008. december 31-ig nyújthatók be. A tagállamok azonban ezt a határidőt legkésőbb 2009. január 15-ig meghosszabbíthatják.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2008. december 10-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. január 14-én.